CELEX: 52011PC0844
Language: sk
Date: 2011-12-07
Title: Návrh NARIADENIE EURÓPSKEHO PARLAMENTU A RADY ktorým sa zavádza nástroj financovania na podporu demokracie a ľudských práv vo svete

|
			
		
		
		52011PC0844
		
			Návrh NARIADENIE EURÓPSKEHO PARLAMENTU A RADY ktorým sa zavádza nástroj financovania na podporu demokracie a ľudských práv vo svete /* KOM/2011/0844 v konečnom znení - 2011/0412 (COD) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU 
Európska únia je založená na hodnotách úcty
k ľudskej dôstojnosti, slobody, demokracie, rovnosti, právneho štátu
a rešpektovania ľudských práv (článok 2 Zmluvy
o Európskej únii). Okrem toho, ako sa takisto ustanovuje v zmluve,
činnosť Únie na medzinárodnej scéne „sa spravuje zásadami, ktoré sa
uplatnili pri jej založení, rozvoji a rozšírení a ktoré hodlá podporovať
vo zvyšku sveta: demokracia, právny štát, univerzálnosť a
nedeliteľnosť ľudských práv a základných slobôd, zachovávanie
ľudskej dôstojnosti, rovnosť a solidarita a dodržiavanie
zásad Charty Organizácie Spojených národov a medzinárodného práva“
(článok 21).
Podpora demokracie a ľudských práv
preto predstavuje podstatný aspekt vonkajšej činnosti EÚ. EÚ využíva pri
podpore ľudských práv a demokracie na celom svete široký okruh
opatrení, od politického dialógu a diplomatických iniciatív po
finančnú a technickú spoluprácu a pomoc.
Nariadenie o európskom nástroji pre
demokraciu a ľudské práva[1]
predstavuje základný kameň tejto politickej stratégie
a jedinečné a viditeľné vyjadrenie pevnej odhodlanosti EÚ
podporovať demokraciu a ľudské práva. Tento nástroj priniesol
reálne výsledky a mnoho príkladov úspešného využitia tým, že poskytoval
podporu inštitúciám občianskej spoločnosti a inštitúciám na
ochranu ľudských práv na celom svete, ako aj pri pozorovaní volieb.
Európsky nástroj pre demokraciu a ľudské práva predstavuje vďaka
svojej nezávislosti od súhlasu vlády a svojej pružnosti kľúčovú
pridanú hodnotu pre súbor politických nástrojov EÚ.
V novom nariadení sa musia zachovať
všeobecné ciele a rozsah pôsobnosti európskeho nástroja pre demokraciu a
ľudské práva, ktoré majú prispievať k rozvoju
a upevňovaniu ľudských práv a základných slobôd, demokracie
a právneho štátu na celom svete.
Nariadenie sa zakladá na silných väzbách medzi
demokraciou a ľudskými právami. Program
EÚ na podporu demokracie sa v ostatných rokoch neustále vyvíjal
a dospel na úroveň komplexného prístupu. Najmä závery zasadnutia Rady
z novembra 2009[2]
zamerané na podporu demokracie predstavujú prvé konkrétne strategické
smerovanie k širšej a súdržnejšej politike podpory demokracie vo
vonkajších vzťahoch EÚ. V decembri 2010 Komisia predložila prvú
správu o nadväzných opatreniach na tieto závery a prijali sa nové
závery[3]
vrátane určenia desiatich pilotných krajín, v ktorých sa má
realizovať program činnosti a majú sa prijať okamžité
opatrenia.
Považuje sa preto
za nevyhnutné, aby si budúci európsky nástroj pre demokraciu a ľudské
práva udržal široký rozsah pôsobnosti, ktorý zahŕňa súčasnú
škálu činností obhajovania, základnej podpory a operácií
v teréne vrátane pozorovania volieb, podpory všetkých základných práv
spojených s demokraciou, spolu so všetkými ostatnými ľudskými právami
a základnými slobodami. To predstavuje
záruku racionálnosti politiky, komplexnosti prístupu, jednotnosti operácií
a úspor z rozsahu.
Do rozsahu pôsobnosti európskeho nástroja pre
demokraciu a ľudské práva patrí od roku 2007 päť cieľov:
·                        
zlepšovanie dodržiavania ľudských práv
a základných slobôd v krajinách, kde sú najviac ohrozené,
·                        
posilňovanie úlohy občianskej
spoločnosti pri presadzovaní ľudských práv a demokratickej
reformy, pri podpore mierového zosúladenia skupinových záujmov a pri
upevňovaní účasti na politickom živote a politického zastúpenia,
·                        
podpora akcií zameraných na dodržiavanie
ľudských práv a ochranu demokracie v oblastiach, na ktoré sa
vzťahujú usmernenia EÚ, vrátane akcií týkajúcich sa dialógu
o ľudských právach, obhajcov ľudských práv, trestu smrti,
mučenia, detí a ozbrojených konfliktov, práv detí, násilia voči
ženám a dievčatám a boja proti všetkým formám diskriminácie voči
nim, medzinárodného humanitárneho práva a možných budúcich usmernení,
·                        
podpora a posilňovanie medzinárodného
a regionálneho rámca na ochranu ľudských práv, spravodlivosti
a právneho štátu a na presadzovanie demokracie,
·                        
budovanie dôvery v demokratické volebné
procesy a posilňovanie ich dôveryhodnosti a transparentnosti, najmä
prostredníctvom volebných pozorovateľských misií.
Stratégia reakcie[4] sa
podľa európskeho nástroja pre demokraciu a ľudské práva zakladá najmä
na činnostiach vyvíjaných s organizáciami občianskej
spoločnosti a ich prostredníctvom so zámerom brániť základné
slobody, ktoré tvoria základ všetkých demokratických procesov,
a pomáhať občianskej spoločnosti stať sa účinnou
silou politickej reformy a obrany ľudských práv. Tento špecifický charakter stratégie reakcie sa v
novom nariadení plne zachová. Týmto
dopĺňa novú generáciu geografických programov, ktoré stále
väčšou mierou uplatňujú hľadisko demokracie a ľudských
práv, najmä svojím zameraním na budovanie verejných inštitúcií.
Nové nariadenie
o európskom nástroji pre demokraciu a ľudské práva okrem toho posilní
súbor nástrojov EÚ s cieľom efektívnejšie riešiť situáciu
v problémových krajinách alebo v mimoriadnych situáciách,
v ktorých sú ľudské práva a základné slobody najviac ohrozené. Najnovší vývoj v európskom susedstve, najmä
arabská jar, ukázali existenciu silného domáceho dopytu po zväčšení slobôd
a práv spolu s demokraciou, ktorý musí EÚ podporovať. V takýchto prípadoch bude mať Európska
únia možnosť priamo financovať ad hoc činnosti prostredníctvom
priamych grantov alebo grantov s nízkou hodnotou. To
sa uplatní, ak by metódy postupu mohli negatívne ovplyvniť
účinnosť akcií alebo by mohli vystaviť príjemcov závažnému
zastrašovaniu, represii alebo iným druhom rizika. Ad
hoc akcie by sa v zásade mohli zahrnúť do strategických dokumentov
a do ročných programov. V prípade
výnimočných situácií by sa však mohli prijať ad hoc opatrenia
prostredníctvom osobitných opatrení mimo programového cyklu.
Navrhované nariadenie
o európskom nástroji pre demokraciu a ľudské práva by sa zo širšieho
pohľadu malo posudzovať v kontexte všetkých finančných
nástrojov navrhovaných pre viacročný finančný rámec rokov
2014 – 2020, ako sa uvádza v oznámení Rozpočet stratégie
Európa 2020. Nové nariadenie o európskom
nástroji pre demokraciu a ľudské práva spoločne s nástrojmi
okruhu 4 (Globálna Európa) a s Európskym rozvojovým fondom,
zabezpečia väčšiu súdržnosť a účinnosť vonkajšej
činnosti EÚ.
V súlade s rozhodnutím Rady
o organizácii a fungovaní Európskej služby pre vonkajšiu
činnosť (ESVČ)[5]
vysoký predstaviteľ/podpredseda Komisie zabezpečuje celkovú politickú
koordináciu vonkajšej činnosti Únie vrátane činností realizovaných
prostredníctvom európskeho nástroja pre demokraciu a ľudské práva.
ESVČ prispieva najmä k programovaciemu a riadiacemu cyklu
európskeho nástroja pre demokraciu a ľudské práva v súlade
s článkom 9 ods. 3 uvedeného rozhodnutia Rady.
2.           VÝSLEDKY KONZULTÁCIÍ SO
ZÚČASTNENÝMI STRANAMI A POSÚDENIE VPLYVU
Európska komisia
uskutočnila verejné konzultácie o budúcom financovaní vonkajšej
činnosti EÚ od 26. novembra 2010 do 31. januára 2011. Tento
proces sa zakladal na online dotazníku, ku ktorému bol priložený podkladový
dokument „Ako financovať vonkajšiu činnosť EÚ po roku 2013?“
vypracovaný Komisiou a zapojenými útvarmi ESVČ. Celkovo 220
príspevkov prijatých v rámci verejných konzultácií odzrkadľovalo
široké a rôznorodé spektrum reprezentujúce rôzne štruktúry, názory
a tradície charakterizujúce komunitu vonkajšej činnosti.
Väčšina respondentov (približne
70 %) potvrdila, že finančný zásah EÚ poskytuje významnú pridanú
hodnotu v hlavných oblastiach politiky podporovaných prostredníctvom
finančných nástrojov EÚ pre vonkajšiu činnosť[6]. Mnohí
respondenti poukázali na kritérium pridanej hodnoty EÚ ako na hlavný faktor
podpory pre budúcnosť; vyjadrili názor, že EÚ by mala využiť svoju
komparatívnu výhodu spojenú so prítomnosťou v globálnom teréne,
rozsiahlymi odbornými znalosťami, nadnárodným charakterom a svojou
úlohou ako sprostredkovateľa koordinácie a mala by využiť úspory
z rozsahu.
Takmer všetci
respondenti (92 %) podporujú diferencovanejší prístup, špecificky
prispôsobený situácii prijímateľskej krajiny a založený na
zmysluplných kritériách a efektívnom zhromaždení dát, ktorý sa má
používať ako prostriedok zvýšenia vplyvu finančných nástrojov EÚ.
Viac ako dve tretiny respondentov sa domnievajú, že záujmy EÚ sú v jej
vonkajšej činnosti dostatočne zohľadnené a že táto
činnosť by mala vo väčšej miere vychádzať z hodnôt
a zásad EÚ a z rozvojových cieľov partnerských krajín.
Naopak menšina zastáva názor, že vonkajšia činnosť EÚ by sa mala viac
sústrediť na vlastné záujmy EÚ v globálnom hospodárstve, a to najmä
vo vzťahu k rozvíjajúcim sa ekonomikám.
Pokiaľ ide
o zjednodušenie nástrojov a rovnováhu medzi geografickými
a tematickými nástrojmi, názory na revíziu tematických programov EÚ
a možné zníženie ich počtu sú rôzne. Mnohí sa obávajú, že by to mohlo
znamenať zníženie celkovej sumy dostupnej na tematickú činnosť,
a vyzývajú radšej na zjednodušenie pravidiel vzťahujúcich sa na
prístup k tematickému financovaniu a na jeho realizáciu. Viaceré
tematické aspekty sa vyzdvihujú ako dôležité, napríklad posilnenie európskeho
nástroja pre demokraciu a ľudské práva, financovanie opatrení
v oblasti zmeny klímy alebo súčasné tematické programy nástroja
financovania rozvojovej spolupráce. Veľká väčšina respondentov
podporuje väčšiu pružnosť geografických obmedzení nástrojov EÚ ako spôsob
reakcie na medziregionálne výzvy.
Väčšina
respondentov súhlasí, že spoločné programovanie a spolufinancovanie
s členskými štátmi môže zvýšiť vplyv a súdržnosť
vonkajšej činnosti EÚ, zjednodušiť poskytovanie pomoci
a znížiť celkové transakčné náklady. 
Pokiaľ ide
o rovnaké zmýšľanie a podmienenosť, respondenti vo vysokej
miere podporujú skúmanie podmienenosti na základe dodržiavania ľudských
práv, práv menšín, dobrej správy vecí verejných a rozmanitosti kultúrnych
prejavov v prijímateľskej krajine (78 %), alebo na základe kvality
jej politík a jej schopnosti a ochoty realizovať zodpovedné
politiky (63 %). Väčšina respondentov je kritická
k skutočnosti, aby sa vonkajšia spolupráca zakladala na vlastných
záujmoch EÚ.
Pokiaľ ide o vonkajšiu
činnosť EÚ zameranú na ľudské práva a demokraciu, všetci
respondenti zdôraznili potrebu ďalej presadzovať
a podporovať tieto ciele na celom svete ich začlenením do
všetkých politík a činností EÚ a ich podporou prostredníctvom
osobitného, samostatného, ale súčinného finančného nástroja. Európsky
nástroj pre demokraciu a ľudské práva sa vysoko cení a všetky
zainteresované strany žiadali, aby EÚ zvýšila jeho potenciál, chránila jeho
pridanú hodnotu a ďalej zlepšovala rýchlosť jeho uplatnenia, najmä
v najzložitejších a najnaliehavejších prípadoch.
Posúdenie vplyvu
Komisia vykonala posúdenie vplyvu,
v ktorom skúmala 3 hlavné alternatívy politiky (s určitými
čiastkovými možnosťami):
1) žiadne samostatné nariadenie
o európskom nástroji pre demokraciu a ľudské práva
a začlenenie ľudských práv a demokracie do ostatných
nástrojov;
2) žiadna zmena súčasného nariadenia, len
so zvýšením pridelených rozpočtových prostriedkov, ktoré umožnia
dodatočné činnosti v súčasnom rámci;
3) vypracovanie lepšieho
splnomocňovacieho nariadenia, pričom sa zachovajú hlavné črty
existujúceho nariadenia.
Prvá možnosť bola odmietnutá, keďže
sa zdalo zjavné, že odmietnutie samostatného nástroja pre ľudské práva
a demokraciu by vyslalo negatívny politický signál a viedlo by
k zrušeniu špecifických hodnotných pracovných zásad, akými je chýbajúci
súhlas hostiteľskej krajiny alebo zameranie na aktérov občianskej
spoločnosti. To by zasa znížilo efektívnosť realizácie a viedlo
k výraznému poklesu viditeľnosti a strate dobrej povesti EÚ.
Druhá možnosť bola takisto zamietnutá,
keďže by neumožnila využiť príležitosť primerane sa
vyrovnať s novými výzvami, napraviť niektoré získané poznatky
a reagovať na nové požiadavky.
Ponechala sa tretia možnosť, keďže
umožní zachovať politické a operatívne výhody nástrojov,
a pritom aj lepšiu úpravu nariadenia. V rámci tejto možnosti by sa
mal vypracovať nový návrh vo forme lepšieho splnomocňovacieho
nariadenia. Zriadením revidovaného nástroja sa
získa procesný nástroj zameraný na štyri rôzne bloky:
·                         
tematické kampane, ktoré spájajú obhajovanie
s operáciami v teréne na dôležité účely (napr. podpora
demokracie), zaoberajú sa závažnými porušeniami práv (napr. mučenie, trest
smrti, diskriminácia atď.), a poskytujú základnú podporu
kľúčovým aktérom a súvisiacu občiansku výchovu,
·                         
cielená podpora rozvoja prosperujúcich
občianskych spoločností posilňujúca ich postavenie v úsilí
o dosiahnutie a ochranu demokracie a ľudských práv
a podpora ich osobitnej úlohy ako aktérov pozitívnej zmeny,
·                         
lepšia schopnosť EÚ rýchlo reagovať na
naliehavé prípady porušovania ľudských práv a vytvorenie komplexného
mechanizmu EÚ týkajúceho sa obhajcov ľudských práv,
·                         
posilnený a integrovanejší prístup
k demokratickým cyklom prostredníctvom pozorovania volieb a iných
druhov podpory demokratických a volebných procesov.
3.           PRÁVNE PRVKY NÁVRHU
Navrhovaný nástroj vychádza z článku
209 Zmluvy o fungovaní Európskej únie, ktorý predstavuje právny základ
rozvojovej spolupráce v rámci zásad a cieľov vonkajšej
činnosti Únie. Články 2 a 21 Zmluvy o Európskej únii
ďalej podčiarkujú význam Európskej únie pri podpore demokracie
a ľudských práv ako súčasti jej vonkajšej činnosti.
Keďže ciele navrhovaného nariadenia
nemožno uspokojivo dosiahnuť na úrovni členských štátov, a preto
ich z dôvodu rozsahu a pôsobnosti opatrenia možno lepšie dosiahnuť
na úrovni Únie, môže Únia prijať opatrenia v súlade so zásadou
subsidiarity podľa článku 5 zmluvy. EÚ má výbornú pozíciu na
zabezpečenie časti vonkajšej pomoci v mene členských štátov
a s členskými štátmi, čo jej poskytne vyššiu
dôveryhodnosť v krajinách, v ktorých je aktívna. Mnoho
členských štátov nie je schopných a/alebo ochotných rozvíjať globálne
vonkajšie nástroje. Zásah na úrovni EÚ je preto jedinou možnosťou
presadzovania hodnôt EÚ na celosvetovom základe a zabezpečenia
celosvetovej prítomnosti EÚ.
Navrhovaným nariadením sa posilňuje aj
schopnosť koordinácie a uľahčuje sa spoločné
programovanie s členskými štátmi, čím sa zabezpečuje
efektívna deľba práce a účinné poskytovanie pomoci. Pomoc Únie
sa sústredí tam, kde má vyšší vplyv, na celosvetové presadzovanie demokracie,
dobrej správy vecí verejných, ľudských práv a právneho štátu, na
dlhodobé a predvídateľné zapojenie do rozvojovej pomoci a jej
koordinačnú úlohu vo vzťahu k členským štátom. V súlade so
zásadou proporcionality podľa článku 5 zmluvy navrhované
nariadenie neprekračuje rámec toho, čo je potrebné na dosiahnutie
jeho cieľov.
4.           VPLYV NA ROZPOČET
Navrhovaný nástroj je súčasťou
opatrení, ktoré sa majú realizovať v rámci okruhu IV Globálna
Európa viacročného finančného rámca Európskej únie. Finančné
krytie na vykonávanie tohto nariadenia na obdobie rokov 2014 – 2020
je 1 578 000 000 EUR (v bežných cenách). To zodpovedá
priemernému ročnému finančnému krytiu vo výške približne
225 000 000 EUR.
2011/0412 (COD)
Návrh
NARIADENIE EURÓPSKEHO PARLAMENTU A RADY
ktorým sa zavádza nástroj financovania na
podporu demokracie a ľudských práv vo svete
EURÓPSKY PARLAMENT A RADA
EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej články 209 a 212,
so zreteľom na návrh Komisie,
po postúpení návrhu legislatívneho aktu
národným parlamentom,
so zreteľom na stanovisko Európskeho
hospodárskeho a sociálneho výboru[7],
so zreteľom na stanovisko Výboru regiónov[8],
konajúc v súlade s riadnym
legislatívnym postupom,
keďže:
(1)              
Toto nariadenie predstavuje jeden z nástrojov
na poskytovanie priamej podpory vonkajším politikám Európskej únie. Nahrádza sa
ním nariadenie Európskeho parlamentu a Rady (ES) č. 1889/2006 (ES)
z 20. decembra 2006 o zavedení nástroja financovania na podporu
demokracie a ľudských práv vo svete[9].
(2)              
Týmto nariadením sa ustanovuje nástroj financovania
na podporu demokracie a ľudských práv vo svete, ktorý umožňuje
poskytovať pomoc nezávisle od súhlasu vlád tretích krajín a ostatných
verejných orgánov.
(3)              
V článku 2 Zmluvy o Európskej únii
sa ustanovuje, že Únia je založená na hodnotách úcty k ľudskej
dôstojnosti, slobody, demokracie, rovnosti, právneho štátu a rešpektovania
ľudských práv vrátane práv osôb patriacich k menšinám. Tieto hodnoty
sú spoločné členským štátom v spoločnosti, v ktorej
prevláda pluralizmus, nediskriminácia, tolerancia, spravodlivosť,
solidarita a rovnosť medzi ženami a mužmi.
(4)              
V článku 21 Zmluvy o Európskej únii
sa ustanovuje, že vonkajšia činnosť Európskej únie sa spravuje tými
istými zásadami, ktoré sa uplatnili pri jej založení: demokracia, právny štát,
univerzálnosť a nedeliteľnosť ľudských práv a základných
slobôd, zachovávanie ľudskej dôstojnosti, rovnosť a solidarita
a dodržiavanie zásad Charty Organizácie Spojených národov
a medzinárodného práva.
(5)              
Tento nástroj financovania prispieva
k dosahovaniu cieľov vonkajšej činnosti Únie vrátane cieľov
európskej rozvojovej politiky.
(6)              
Prínos Únie k demokracii a právnemu štátu
a k úcte k ľudským právam a základným slobodám má
korene v univerzálne uznávaných všeobecných zásadách ustanovených
v Medzinárodnej listine ľudských práv a v každom
ďalšom nástroji v oblasti ľudských práv prijatom v rámci
Organizácie Spojených národov, ako aj v príslušných regionálnych
nástrojoch v oblasti ľudských práv.
(7)              
Rodová rovnosť a práva žien sú základné
ľudské práva a otázka sociálnej spravodlivosti a jej podpora
predstavuje dôležitú zložku tohto nariadenia.
(8)              
Ako sa pripomína v záveroch zasadnutia Rady
z 18. novembra 2009 o podpore demokracie
v zahraničných vzťahoch EÚ, demokracia a ľudské práva
sú neoddeliteľne spojené. Predpokladom politického pluralizmu
a demokratických procesov sú základné slobody prejavu a združovania,
kým demokratická kontrola a deľba moci sú kľúčové pre
zachovanie nezávislého súdnictva a právneho štátu, ktoré sú zasa nevyhnutné
na účinnú ochranu ľudských práv.
(9)              
Hoci úloha vytvárať a zachovávať
kultúru ľudských práv a zabezpečovať fungovanie demokracie
v prospech občana, ktorá je osobitne naliehavá a náročná
v nových demokraciách, predstavuje trvalú výzvu predovšetkým pre obyvateľov
príslušnej krajiny, to nezmenšuje záväzok medzinárodného spoločenstva.
Vyžaduje si aj okruh inštitúcií, predovšetkým demokratické parlamenty
jednotlivých štátov, ktoré by mali zabezpečiť účasť,
zastúpenie, schopnosť reagovať a zodpovednosť.
(10)          
V záujme účinného, transparentného,
včasného a pružného riešenia týchto otázok po skončení platnosti
nariadenia (ES) č. 1889/2006 sú naďalej potrebné osobitné
finančné zdroje a osobitný nástroj financovania, ktorý môže nezávisle
fungovať ďalej.
(11)          
Pomoc Únie podľa tohto nariadenia je
určená na doplnenie rôznych iných nástrojov na realizáciu politík Únie
zameraných na demokraciu a ľudské práva, a to od politického dialógu
a diplomatických demaršov až po rôzne nástroje finančnej a technickej
spolupráce vrátane geografických a tematických programov. Bude
dopĺňať aj akcie v rámci nástroja stability, ktoré sú viac
zamerané na krízu.
(12)          
Na základe tohto nariadenia bude Únia
poskytovať pomoc na riešenie globálnych, regionálnych, národných
a miestnych problémov ľudských práv a demokratizácie
v partnerstve s občianskou spoločnosťou, ktorá
zahŕňa všetky druhy činností v sociálnej oblasti
vykonávaných fyzickými osobami alebo skupinami, ktoré sú nezávislé od štátu
a pôsobia v oblasti ľudských práv a podpory demokracie.
(13)          
Okrem toho hoci sa ciele v oblasti demokracie
a ľudských práv musia stále viac začleňovať do
všetkých nástrojov na financovanie vonkajšej pomoci, pomoc Únie podľa
tohto nariadenia bude mať osobitnú doplňujúcu a prídavnú úlohu
vďaka svojej globálnej povahe a činnosti nezávislej od súhlasu
vlád tretích krajín a iných verejných orgánov. To umožní
spolupracovať s občianskou spoločnosťou so zameraním
na citlivé záležitosti ľudských práv a demokracie a pružne
reagovať na zmenu situácie. Únii by to takisto malo dať
schopnosť formulovať a podporovať osobitné ciele
a opatrenia na medzinárodnej úrovni, ktoré nie sú geograficky viazané ani
nesúvisia s krízou a ktoré si môžu vyžadovať nadnárodný prístup
alebo zahŕňajú operácie v rámci Únie, ako aj vo viacerých tretích
krajinách. Tým sa navyše zabezpečí nevyhnutný rámec pre operácie, ako je
podpora nezávislých volebných pozorovateľských misií EÚ, ktoré si vyžadujú
súdržnosť politík, jednotný riadiaci systém a spoločné normy
fungovania.
(14)          
Únia bude venovať osobitnú pozornosť
krajinám a naliehavým situáciám, v ktorých sú ľudské práva
a základné slobody najviac ohrozené a v ktorých je
nerešpektovanie týchto práv a slobôd najvýraznejšie
a najsystematickejšie. V takýchto situáciách bude medzi politické
priority patriť podpora dodržiavania príslušných medzinárodných právnych
predpisov, poskytovanie účinnej podpory a prostriedkov miestnej
občianskej spoločnosti a prispievanie k jej práci,
vykonávanej za veľmi ťažkých okolností. V situáciách konfliktu
bude Únia podporovať dodržiavanie zákonných povinností vyplývajúcich
z medzinárodného humanitárneho práva všetkými bojujúcimi stranami
v súlade s príslušnými usmerneniami Únie.
(15)          
V týchto najzložitejších krajinách a
situáciách by Únia v snahe riešiť naliehavé potreby ochrany obhajcov
ľudských práv mala byť schopná pružne a rýchlo reagovať
prostredníctvom ad hoc grantov. To bude najmä
vtedy, keď by voľba metód postupu mohla mať priamy vplyv na
účinnosť opatrení alebo by mohla vystaviť príjemcov závažnému
riziku zastrašovania, represií alebo iným druhom rizika.
(16)          
Volebné pozorovateľské misie Európskej únie
výrazne a úspešne prispievajú k demokratickým procesom v tretích
krajinách. Podpora demokracie však ďaleko prevyšuje rámec samotného
volebného procesu. Výdavky na volebné pozorovateľské misie by preto nemali
tvoriť neprimeranú sumu z celkovej výšky finančných prostriedkov
dostupných na základe tohto nariadenia.
(17)          
Vykonávacie právomoci súvisiace s programovaním a
financovaním opatrení podporovaných v zmysle tohto nariadenia by sa mali
vykonávať v súlade s nariadením Európskeho parlamentu
a Rady (EÚ) č. 182/2011 zo 16. februára 2011, ktorým sa
ustanovujú pravidlá a všeobecné zásady mechanizmu, na základe ktorého
členské štáty kontrolujú vykonávanie vykonávacích právomocí Komisie. Vzhľadom
na povahu uvedených vykonávacích aktov, najmä ich orientačnú politickú
povahu alebo finančné vplyvy, by sa mal pri ich prijímaní v zásade
použiť postup skúmania s výnimkou technických vykonávacích opatrení malého
finančného rozsahu.
(18)          
Spoločné pravidlá a postupy na
vykonávanie nástrojov Únie pre vonkajšiu činnosť sú stanovené
v nariadení (EÚ) Európskeho parlamentu a Rady č. …/… z...[10],
ďalej len „spoločné vykonávacie nariadenie“.
(19)          
Organizácia a fungovanie Európskej služby pre
vonkajšiu činnosť sú uvedené v rozhodnutí Rady 2010/427/EÚ,
PRIJALI TOTO NARIADENIE:
Článok 1
Predmet úpravy a ciele 
Týmto nariadením sa ustanovuje európsky
nástroj pre demokraciu a ľudské práva, na základe ktorého Únia
poskytuje pomoc na rozvoj a upevňovanie demokracie, právneho štátu
a dodržiavania všetkých ľudských práv a základných slobôd.
Cieľom takejto pomoci je najmä:
(a)                   
zlepšenie dodržiavania a zachovávania
ľudských práv a základných slobôd, ktoré sú zakotvené vo Všeobecnej
deklarácii ľudských práv a v ďalších medzinárodných
a regionálnych nástrojoch v oblasti ľudských práv,
a posilnenie ich ochrany, podpory a monitorovania, najmä
prostredníctvom podpory príslušných organizácií občianskej
spoločnosti, obhajcov ľudských práv a obetí represií
a zneužívania;
(b)                   
podpora a upevňovanie demokratických
reforiem v tretích krajinách zlepšením participatívnej
a zastupiteľskej demokracie, posilnením celkového demokratického
cyklu a zlepšením spoľahlivosti volebných procesov, najmä
prostredníctvom volebných pozorovateľských misií. 
Článok 2
Rozsah pôsobnosti
1.           Pomoc Únie sa vzťahuje
na tieto oblasti:
(a)         
podpora a zlepšenie participatívnej
a zastupiteľskej demokracie vrátane parlamentnej demokracie
a demokratizačných procesov, najmä prostredníctvom organizácií
občianskej spoločnosti, a to okrem iného týmito spôsobmi:
i) podporou slobody združovania
a zhromažďovania, neobmedzeného pohybu osôb, slobody názoru
a prejavu vrátane umeleckého a kultúrneho prejavu, slobody tlače
a nezávislých pluralitných médií, tradičných aj založených na IKT,
slobody internetu a opatrení na boj proti administratívnym prekážkam pri
uplatňovaní týchto slobôd vrátane boja proti cenzúre;
ii) posilňovaním právneho štátu, podporou
nezávislosti súdnictva, podporou a hodnotením právnych
a inštitucionálnych reforiem a podporou prístupu
k spravodlivosti;
iii) podporou a posilňovaním Medzinárodného
trestného súdu, medzinárodných trestných tribunálov vytvorených ad hoc,
procesov spravodlivosti v prechodnom období a mechanizmov pravdy
a zmierenia;
iv) podporou reforiem na dosiahnutie účinnej
a transparentnej demokratickej zodpovednosti a kontroly vrátane kontroly
odvetvia bezpečnosti a spravodlivosti, ako aj podporou opatrení proti
korupcii;
v) podporou politického pluralizmu
a demokratického politického zastúpenia a podporou politickej
účasti občanov – najmä okrajových skupín – v procesoch
demokratických reforiem na miestnej, regionálnej a národnej úrovni;
vi) podporou rovnakej účasti mužov a žien
v sociálnom, hospodárskom a politickom živote a podporou
rovnakých príležitostí, participácie a politického zastúpenia žien;
vii) podporou opatrení na pomoc mierového
uzmierenia záujmových skupín vrátane podpory opatreniam na budovanie dôvery
v súvislosti s ľudskými právami a demokratizáciou;
(b)         
podpora a ochrana ľudských práv
a základných slobôd, ktoré sú zakotvené vo Všeobecnej deklarácii
ľudských práv a v ďalších medzinárodných
a regionálnych nástrojoch v oblasti občianskych, politických,
hospodárskych, spoločenských a kultúrnych práv, a to najmä
prostredníctvom organizácií občianskej spoločnosti, ktorá sa okrem
iného vzťahuje na:
i) zrušenie trestu smrti, zabránenie mučeniu
a zlému zaobchádzaniu a inému krutému, neľudskému a ponižujúcemu
zaobchádzaniu alebo trestaniu a rehabilitáciu obetí mučenia;
ii) podporu, ochranu a poskytovanie pomoci
ochrancom ľudských práv podľa článku 1 Deklarácie OSN o práve a
zodpovednosti jednotlivcov, skupín a orgánov spoločnosti
napomáhať a chrániť všeobecne uznané ľudské práva a základné
slobody;
iii) boj proti rasizmu, xenofóbii a diskriminácii
založenej na akomkoľvek základe vrátane pohlavia, rasy, farby pleti,
etnického alebo sociálneho pôvodu, genetických čŕt, jazyka,
náboženstva alebo viery, politického alebo iného názoru, príslušnosti
k národnostnej menšine, majetku, rodinného pôvodu, zdravotného
postihnutia, veku alebo sexuálnej orientácie;
iv) podporu slobody myslenia, svedomia,
náboženského vyznania a presvedčenia, a to aj odstránením všetkých foriem
nenávisti, intolerancie a diskriminácie založených na náboženskom vyznaní
alebo presvedčení a presadzovaním tolerancie a úcty
k náboženskej a kultúrnej rozmanitosti;
v) práva pôvodného obyvateľstva a práva
osôb patriacich k menšinám a etnickým skupinám;
vi) práva žien, ktoré sú zakotvené v Dohovore
o odstránení všetkých foriem diskriminácie žien a v jeho opčných
protokoloch vrátane opatrení na boj proti mrzačeniu ženských pohlavných
orgánov, núteným sobášom, zločinom v mene cti, obchodovaniu so ženami
a akejkoľvek inej forme násilia páchaného na ženách;
vii) práva dieťaťa, ktoré sú zakotvené
v Dohovore o právach dieťaťa a v jeho
opčných protokoloch vrátane boja proti detskej práci, obchodovaniu
s deťmi a detskej prostitúcii, ako aj náboru a odvádzaniu detí
za vojakov;
viii) práva zdravotne postihnutých osôb;
ix) ekonomické, sociálne a kultúrne práva
a presadzovanie základných pracovných noriem a sociálnej zodpovednosti
podnikov;
x) vzdelávanie, odbornú prípravu
a monitorovanie v oblasti ľudských práv a demokracie a v
oblasti zahrnutej v bode vii);
xi) podporu miestnych, regionálnych, národných
alebo medzinárodných organizácií občianskej spoločnosti, ktoré
pôsobia v oblasti ochrany, presadzovania alebo obrany ľudských práv
a podieľajú sa na opatreniach uvedených v bode vii);
(c)         
posilnenie medzinárodného rámca ochrany
ľudských práv, súdnictva, právneho štátu a demokracie,
a presadzovania medzinárodného humanitárneho práva, a to najmä týmito
spôsobmi:
i) poskytovaním podpory medzinárodným
a regionálnym nástrojom, ktoré sa týkajú ľudských práv,
spravodlivosti, právneho štátu a demokracie;
ii) podporou spolupráce občianskej
spoločnosti s medzinárodnými a regionálnymi medzivládnymi
organizáciami a podporou činnosti občianskej spoločnosti
zameranej na podporu a kontrolu zavádzania medzinárodných a regionálnych
nástrojov, ktoré sa týkajú ľudských práv, spravodlivosti, právneho štátu a demokracie;
iii) vzdelávaním v oblasti medzinárodného
humanitárneho práva, jeho šírením a podporou jeho presadzovania;
(d)         
budovanie dôvery v procesy demokratických
volieb a zvyšovanie ich dôveryhodnosti a transparentnosti, a
zároveň prispievanie k efektívnosti a súdržnosti celého volebného
cyklu, a to najmä týmito spôsobmi:
i) prostredníctvom rozmiestnenia volebných
pozorovateľských misií Únie;
ii) prostredníctvom ďalších opatrení na
monitorovanie volebných postupov;
iii) prispievaním k rozvoju volebných
pozorovateľských kapacít organizácií občianskej spoločnosti na
regionálnej a miestnej úrovni a podporovaním ich iniciatív
s cieľom zlepšiť účasť na volebnom procese a jeho
sledovanie;
iv) podporovaním opatrení zameraných na jednotnú
integráciu volebných procesov do demokratického cyklu a na vykonanie
odporúčaní volebných pozorovateľských misií Únie.
2.           Vo všetkých opatreniach
pomoci uvedených v tomto nariadení je podľa potreby potrebné
zohľadniť podporu a ochranu rodovej rovnosti, práv
dieťaťa, práv pôvodných obyvateľov, práv osôb so zdravotným
postihnutím a zásad, ako je posilňovanie postavenia, účasť
na politickom živote, nediskriminácia ohrozených skupín obyvateľstva
a zodpovednosť.
3.           Opatrenia pomoci sa vykonajú
na území tretích krajín, alebo sa budú priamo vzťahovať na situácie
vzniknuté v tretích krajinách, prípadne na celosvetové alebo regionálne
opatrenia.
4.           Opatrenia pomoci
zohľadňujú osobitné črty krízových alebo naliehavých situácií
a krajín alebo situácií, v ktorých je závažný nedostatok základných
slobôd, v ktorých je najviac ohrozená bezpečnosť ľudí alebo
v ktorých organizácie a obhajcovia ľudských práv pracujú za
najťažších podmienok.
Článok 3
Všeobecný rámec programovania a vykonávania
Pomoc Únie podľa tohto nariadenia sa
vykonáva prostredníctvom týchto opatrení a v súlade so všeobecným
vykonávacím nariadením:
(c)                   
strategické dokumenty a ich prípadné revízie;
(d)                   
ročné akčné programy, jednotlivé
opatrenia a podporné opatrenia;
(e)                   
osobitné opatrenia.
Článok 4
Strategické dokumenty
1.           V strategických
dokumentoch sa určuje stratégia pomoci Európskej únie v zmysle tohto
nariadenia vychádzajúca z priorít Únie, medzinárodnej situácie
a činnosti hlavných partnerov. Musia byť v súlade
s celkovým účelom, cieľmi, rozsahom pôsobnosti a zásadami
tohto nariadenia.
2.           V strategických
dokumentoch sa určujú prioritné oblasti, ktoré financuje Únia počas
obdobia platnosti tohto nariadenia, osobitné ciele, predpokladané výsledky
a ukazovatele výkonnosti. Uvádza sa v nich aj orientačné
pridelenie finančných prostriedkov, a to celkovo aj podľa prioritných
oblastí; v prípade potreby sa uvádza vo forme rozpätia.
3.           Strategické dokumenty sa
schvaľujú podľa postupu ustanoveného v článku 15
ods. 3 spoločného vykonávacieho nariadenia. Ak sa to vyžaduje
z dôvodu významných zmien situácie a politiky, strategické dokumenty
sa aktualizujú podľa toho istého postupu. 
Článok 5
Výbor
Komisii pomáha výbor pre demokraciu a
ľudské práva (ďalej len „výbor“). Týmto výborom je výbor
v zmysle nariadenia (EÚ) č. 182/2011.
Článok 6
Referenčná suma
Finančné krytie na vykonávanie tohto
nariadenia na obdobie rokov 2014 – 2020 je
1 578 000 000 EUR (v bežných cenách). Ročné rozpočtové
prostriedky schvaľuje rozpočtový orgán v rámci limitov
finančného rámca na obdobie rokov 2014 – 2020.
Článok 7
Európska služba pre vonkajšiu činnosť
Uplatňovanie tohto nariadenia je
v súlade s rozhodnutím Rady (EÚ) 2010/427 o organizácii
a fungovaní Európskej služby pre vonkajšiu činnosť.
Článok 8
Nadobudnutie účinnosti
Toto nariadenie nadobúda účinnosť
tretím dňom po jeho uverejnení v Úradnom vestníku Európskej únie.

Uplatňuje sa od 1. januára 2014.
Toto nariadenie je záväzné v celom
rozsahu a priamo uplatniteľné vo všetkých členských štátoch.
V Bruseli
Za Európsky parlament                                 Za
Radu
predseda                                                        predseda
LEGISLATÍVNY FINANČNÝ VÝKAZ PRE
NÁVRHY
1.           RÁMEC NÁVRHU/INICIATÍVY 
              1.1.    Názov návrhu/iniciatívy
              1.2.    Príslušné
oblasti politiky v rámci ABM/ABB
              1.3.    Druh
návrhu/iniciatívy 
              1.4.    Cieľ
(ciele)
              1.5.    Dôvody
návrhu/iniciatívy 
              1.6.    Trvanie
akcie a jej finančného vplyvu
              1.7.    Plánovaný
spôsob hospodárenia
2.           OPATRENIA V OBLASTI RIADENIA 
              2.1.    Opatrenia
týkajúce sa kontroly a predkladania správ
              2.2.    Systémy
riadenia a kontroly
              2.3.    Opatrenia
na predchádzanie podvodom a nezrovnalostiam
3.           ODHADOVANÝ FINANČNÝ VPLYV
NÁVRHU/INICIATÍVY 
              3.1.    Príslušné
okruhy viacročného finančného rámca a rozpočtové riadky
výdavkov 
              3.2.    Odhadovaný
vplyv na výdavky 
              3.2.1. Zhrnutie odhadovaného vplyvu na výdavky
              3.2.2. Odhadovaný
vplyv na operačné rozpočtové prostriedky
              3.2.3. Odhadovaný
vplyv na administratívne rozpočtové prostriedky
              3.2.4. Súlad
s platným viacročným finančným rámcom
              3.2.5. Účasť
tretích strán na financovaní
              3.3.    Odhadovaný vplyv na príjmy
LEGISLATÍVNY
FINANČNÝ VÝKAZ PRE NÁVRHY
1.           RÁMEC NÁVRHU/INICIATÍVY 
1.1.        Názov návrhu/iniciatívy 
Návrh
nariadenia Európskeho parlamentu a Rady, ktorým sa zavádza nástroj
financovania na podporu demokracie a ľudských práv vo svete.
1.2.        Príslušné oblasti politiky v rámci ABM/ABB[11] 
Hlava
19: Vonkajšie vzťahy
Činnosť
19 04: Európsky nástroj pre demokraciu a ľudské práva
Hlava
tejto rozpočtovej kapitoly zodpovedá súčasnej štruktúre
finančných nástrojov na obdobie rokov 2007 – 2013. Navrhuje sa
ponechať tú istú činnosť a hlavu 19 04.
1.3.        Druh návrhu/iniciatívy 
¨ Návrh/iniciatíva
sa týka novej akcie 
¨ Návrh/iniciatíva sa
týka novej akcie, ktorá nadväzuje na novú akciu nadväzujúcu na pilotný
projekt/prípravnú akciu[12]

x Návrh/iniciatíva sa
týka predĺženia trvania existujúcej akcie 
¨ Návrh/iniciatíva sa
týka akcie presmerovanej na novú akciu 
1.4.        Ciele
1.4.1.     Viacročné strategické ciele Komisie, ktoré sú predmetom
návrhu/iniciatívy 
Finančné
nástroje sú zamerané na podporu nasledujúcich strategických cieľov
uvedených v oznámení Komisie „Rozpočet stratégie Európa 2020 –
časť II“ z 29. júna 2011 (KOM/2011/500 – Rozpočet
stratégie Európa 2020 – časť II. Oblasť politiky Vonkajšia
činnosť, s. 43):
Toto
nariadenie bude mať dva ciele:
1.
zlepšiť dodržiavanie a zachovávanie ľudských práv
a základných slobôd, ktoré sú zakotvené vo Všeobecnej deklarácii
ľudských práv a v ďalších medzinárodných a regionálnych
nástrojoch, ako aj posilňovať ich ochranu, presadzovanie
a monitorovanie, najmä prostredníctvom podpory príslušných organizácií
občianskej spoločnosti, obhajcov ľudských práv a obetí represie
alebo zneužívania;
2.
podporovať a upevňovať demokratické reformy v tretích
krajinách posilnením participatívnej a zastupiteľskej demokracie,
posilnením celkového demokratického cyklu a zlepšením dôveryhodnosti
volebných postupov, najmä prostredníctvom volebných pozorovateľských
misií.
1.4.2.     Konkrétne ciele a príslušné
činnosti v rámci ABM/ABB 
Uvedené dva ciele sa budú uskutočňovať prostredníctvom
rôznych osobitných cieľov
Osobitný cieľ č. 1
Realizovať
tematické kampane, ktoré spájajú obhajovanie s operáciami v teréne na
dôležité účely (napr. podpora demokracie), zaoberajú sa závažnými
porušeniami práv (napr. mučenie, trest smrti, diskriminácia atď.) a
poskytujú základnú podporu kľúčovým aktérom a súvisiacu
občiansku výchovu.
Osobitný cieľ č. 2
Cielene
podporovať rozvoj občianskych spoločností posilňovaním ich
postavenia v ich úsilí o dosiahnutie a ochranu demokracie
a ľudských práv a podporovať ich osobitnú úlohu ako aktérov
pozitívnej zmeny.
Osobitný cieľ č. 3
Zabezpečiť
lepšiu schopnosť EÚ konať v najzložitejších prostrediach, rýchlo
reagovať na naliehavé prípady porušovania ľudských práv a na
podporu obhajcov ľudských práv v prípade potreby ochrany.
Osobitný cieľ č. 4
Zabezpečiť
posilnený a integrovanejší prístup k demokratickým cyklom
prostredníctvom pozorovania volieb a iných druhov podpory demokratických
a volebných procesov.
1.4.3.     Očakávané výsledky a
vplyv
Uveďte, aký vplyv
by mal mať návrh/iniciatíva na príjemcov/cieľové skupiny.
Podporovať
hmatateľné výsledky pri presadzovaní a podpore demokracie
a ľudských práv na celom svete.
Včasné
spustenie projektu vrátane mechanizmu rýchlej reakcie v naliehavých prípadoch
porušenia a obhajcov ľudských práv. Včasné
nadväzné opatrenia, dodatky, platba a uzatvorenie.
1.4.4.     Ukazovatele výsledkov a vplyvu

Uveďte
ukazovatele, pomocou ktorých je možné sledovať uskutočňovanie
návrhu/iniciatívy.
Vykonávanie dvoch uvedených cieľov a štyroch osobitných
cieľov sa bude merať okrem iného prostredníctvom týchto
ukazovateľov výsledkov a vplyvu:
počet
iniciovaných kampaní vrátane počtu prípadov obhajovania, a najmä
koľko pozitívnych zmien sa dosiahlo v zákonoch a iných právnych
predpisoch tretích krajín z hľadiska ustanovení o ľudských
právach;
počet
ratifikovaných medzinárodných dohovorov, a najmä koľko dohovorov by
v dôsledku našej podpory mohlo nadobudnúť platnosť
v koľkých krajinách;
počet
osobitných operácií v teréne, a najmä koľkým oslabeným
organizáciám občianskej spoločnosti a/alebo skupinám, ktorým boli
odňaté občianske práva, bola poskytnutá podpora, a ktoré by inak
zostali bez pomoci;
počet
občanov, odborníkov a študentov vyškolených a podrobených osvete
a vzdelávaniu v oblasti ľudských práv a demokracie;
počet
podporovaných kľúčových aktérov, najmä počet akcií, správ,
judikátov a/alebo vyhlásení medzinárodných organizácií priamo spojených
s našou podporou;
počet
realizovaných projektov týkajúcich sa občianskej spoločnosti na
celosvetovej a miestnej úrovni a ich vplyv z hľadiska
podpory, ochrany a monitorovania ľudských práv;
počet
prípadov podpory obhajcov ľudských práv, najmä počet osôb, ktorým sa
poskytla politická, právna a/alebo fyzická ochrana a ktoré boli oslobodené
od postavenia, v ktorom boli porušované ich práva;
počet
projektov v najzložitejších krajinách a situáciách, a najmä
počet činností a aktérov, ktorým sa poskytla pomoc v týchto
najzložitejších prostrediach;
počet
podporovaných, monitorovaných a sledovaných volebných procesov
a demokratických cyklov, a najmä počet odporúčaní volebných
pozorovateľských misií EÚ realizovaných v danej oblasti.
1.5.        Dôvody návrhu/iniciatívy 
1.5.1.     Potreby, ktoré sa majú uspokojiť v krátkodobom alebo dlhodobom
horizonte 
V oddiele
1 dôvodovej správy sa uvádzajú politické požiadavky, ktoré má za cieľ
splniť nástroj v súvislosti s vyvíjajúcim sa politickým
usmerňovaním. Vzhľadom na osobitnú povahu presadzovania
a podpory demokracie a ľudských práv na celom svete, ako aj
reagovania na naliehavé prípady porušenia ochrany ľudských práv obhajcov
ľudských práv, požiadavky budú krátkodobé aj dlhodobé.
1.5.2.     Prínos zapojenia Európskej únie
Na
základe úspechov EÚ pri riešení konfliktov, upevňovaní mieru
a dosahovaní prosperity sa zdá, že EÚ má výbornú pozíciu v mene
svojich členských štátov a spolu s nimi realizovať
vonkajšiu činnosť a vo všeobecnosti má v krajinách,
v ktorých pôsobí, veľkú dôveryhodnosť.
Európsku pridanú hodnotu však nie je možné zredukovať len na
financie: prínos k budovaniu mieru na
celom svete, pomoc najchudobnejším ľuďom sveta a podpora
demokratizácie a dodržiavania ľudských práv sú nespornými prejavmi
hodnôt, ktoré EÚ vytvára prostredníctvom svojej každodennej práce. Presne tam sa budú nachádzať priority
nasledujúcich finančných nástrojov zameraných na vonkajšiu
činnosť EÚ.
S 27
členskými štátmi, ktoré konajú v rámci spoločných politík
a stratégií, má EÚ kritické postavenie, aby mohla reagovať na
globálne výzvy, ako je podpora univerzálnosti ľudských práv všetkých
ľudí.
EÚ
môže v dôsledku svojej veľkosti poskytovať pomoc
v najodľahlejších oblastiach sveta, v ktorých majú členské
štáty málo strategických záujmov, obmedzenú prítomnosť a nižšiu
schopnosť konať. Vďaka
činnosti EÚ napríklad na Fidži, Vanuatu alebo vo Východnom Timore, do
ktorých boli v poslednom období vložené nové finančné prostriedky na
dosiahnutie stabilnej demokracie a trvalo udržateľného rozvoja, sa
pomoc poskytuje ľuďom, ktorí ju najviac potrebujú a ktorí by
inak zostali bez pomoci.
V čase
rozpočtových obmedzení, keď sú viaceré členské štáty nútené
opustiť celé sektory a krajiny, je EÚ naďalej schopná
zohrávať aktívnu úlohu pri presadzovaní mieru, demokracie, solidarity,
stability, prosperity a zmierňovania chudoby v našom
bezprostrednom susedstve a na celom svete. V súvislosti
s tým je zmysluplnejšie ako kedykoľvek predtým z čisto
ekonomického hľadiska investovať peniaze na úrovni EÚ, z ktorej je
možné dosiahnuť skutočný rozdiel. Pôsobenie prostredníctvom EÚ môže
v skutočnosť ušetriť členským štátom peniaze. Určité reformy v oblasti účinnosti
pomoci, najmä z hľadiska deľby práce, by mohli podľa
nezávislej štúdie priniesť úspory vo výške 3 až 6 mld. EUR ročne (The
Benefits of a European Approach, HTSPE).
Práca
s EÚ je aj lacnejšia. Administratívne
náklady – odhadované na základe údajov za rok 2009 na 5,4 % – sú nižšie
ako priemerné administratívne náklady hlavných poskytovateľov dvojstrannej
pomoci. Administratívne pravidlá, ktoré sa
uplatňujú, majú zabezpečiť, že peniaze daňových poplatníkov
EÚ sa vynakladajú správne s použitím prísnych kritérií, ktoré je možné
monitorovať.
Európska
komisia je okrem toho jedným z najtransparentnejších orgánov sveta
poskytujúcich pomoc. Táto transparentnosť
sama osebe predstavuje dôležitý nástroj na zabezpečenie účinnej
hodnoty za peniaze. To uznala organizácia
Publish what you fund (Zverejnite, čo financujete), ktorá vo februári
tohto roka zaradila Európsku komisiu na 4. miesto (z 30) vo svojom
prvom hodnotení poskytovateľov pomoci z hľadiska
transparentnosti pomoci. Pokračujeme
v ďalších zlepšeniach.
V nedávnych
konzultáciách k zelenej knihe vykonaných s cieľom zistiť
názory zainteresovaných strán na našu rozvojovú politiku všetci respondenti
súhlasili, pokiaľ ide o pozitívnu úlohu, ktorú EÚ hrá pri podpore
dobrej správy vecí verejných (vrátane účasti občianskej
spoločnosti), bezpečnosti, ľudských práv a rodovej
rovnosti.
1.5.3.     Poznatky získané z podobných
skúseností v minulosti
Prieskumy a hodnotenia zdôraznili viaceré prednosti
Európsky
nástroj pre demokraciu a ľudské práva poskytuje nezávislosť
činnosti a umožňuje pracovať bez potreby súhlasu vlády,
čo je rozhodujúca črta najmä v citlivých oblastiach
z hľadiska demokracie a ľudských práv. Nástroj preto podporuje demokratické vzdelávanie
mladých bieloruských vodcov v zahraničí na vysokoškolskej úrovni
alebo sa pokúša zmierniť nespravodlivú kriminalizáciu demokratických
aktivistov zatvorených vo väzení za opozičný postoj. Na druhej strane je potrebné ochraňovať
obhajcov obetí, ako napríklad právnikov (prostredníctvom systému pre obhajcov
ľudských práv), keďže za prevzatie prípadov prodemokratických
aktivistov alebo obhajcov práv riskujú uväznenie.
Európsky
nástroj pre demokraciu a ľudské práva poskytuje aj vyššiu pružnosť
a spôsobilosť reagovať na meniace sa okolnosti v protiklade
k dlhodobému prístupu k programovaniu geografických programov. Reformnému výboru v Tunisku sa na vypracovanie
časového plánu transformácie a na pomoc účasti občianskej
spoločnosti v tomto procese sprístupnila okamžitá pomoc. Európsky nástroj pre demokraciu a ľudské práva
takisto poskytne odbornú prípravu v oblasti demokracie aktivistom
politických strán, podporí slobodnú tlač a nezávislé pluralitné
médiá, tradičné aj orientované na IKT, vrátane necenzurovaných
a nenarušených elektronických komunikačných technológií, bude
dozerať na prechod k demokracii a podporovať vzdelávanie
občanov v oblasti demokracie. Európsky
nástroj pre demokraciu a ľudské práva by mohol byť k dispozícii
aj na posilnenie produkčných kapacít médií a na odborné vzdelávanie
novinárov. Vzhľadom na pripravované
voľby v Tunisku poskytuje odbornú prípravu tisícom miestnych
pozorovateľov a pripravuje navrhovanú volebnú pozorovateľskú
misiu.
Európsky
nástroj pre demokraciu a ľudské práva funguje aj v najzložitejších
prostrediach, v ktorých sú základné práva a slobody najviac ohrozené. S cieľom chrániť fyzickú
bezpečnosť aktivistov a iných, ktorých životy môžu byť
vážne ohrozené, sa podrobnosti takýchto projektov nemôžu zverejniť. Európska komisia podáva správy o týchto
projektoch oprávneným osobám v Rade, Parlamente a ESVČ
v prípade tzv. potreby vedieť a môže len chváliť odvahu
takýchto zanietených aktivistov. 
Tieto
zložité prípady predstavujú približne 20 % činností európskeho
nástroja pre demokraciu a ľudské práva. Európsky
nástroj pre demokraciu a ľudské práva podporil od roku 2007 vyše 100
takýchto projektov (v hodnote 60 mil. EUR).
Európsky nástroj pre demokraciu a ľudské práva konkrétne pokryl
19 projektov (v celkovej hodnote 13,5 mil. EUR) vo viac ako
45 krajinách podporovaných jeho sieťou obhajcov ľudských práv.
Európsky
nástroj pre demokraciu a ľudské práva pôsobí v týchto kontextoch ako
závan čerstvého vzduchu, pričom väčšina projektov sa sústredí na
pomoc oslabenej alebo narušenej občianskej spoločnosti a médií,
aby prežili, a otvára dvere dialógu a zmene.
Poskytuje šancu na demokratické vzdelávanie študentov a ohrozených
skupín, často so sídlom v zahraničí. Pomáha
obhajovať občiansku spoločnosť a diaspóry
v zahraničí. Niekedy sa len
jednoducho snaží chrániť obete protidemokratických represií
a dostať ich preč z krajiny do bezpečia.
V nadväznosti
na jazmínovú revolúciu možno teraz uviesť, že z európskeho nástroja
pre demokraciu a ľudské práva sa pred transformáciou poskytla v roku
2010 podpora Tunisku na činnosti Tuniskej ligy pre ľudské práva
(LTDH), Združenia demokratických žien (AFTD), odborových organizácií (UGTT),
združení sudcov a advokátov a iných. Nezverejnenie
tejto podpory v tom čase sa mohlo vykladať ako vzdanie sa
činnosti alebo ako nedostatočná schopnosť reagovať, ale
európsky nástroj pre demokraciu a ľudské práva bol v skutočnosti
aktívny priamo na mieste.
Preskúmania a hodnotenia vyniesli do popredia tri súbory otázok
Po
prvé, všeobecne definované ciele a stratégie spôsobili určitú
roztrieštenosť a nedostatočnú zreteľnosť nástroja,
čo vytvára riziko duplicity, ťažkosti s meraním vplyvu
činností a určité oslabenie súčinnosti.
Po
druhé, hoci v najzložitejších situáciách bol oficiálny opis projektu
často zakrytý v tradičnejších rozvojových činnostiach
s cieľom chrániť projekt pred nepriateľským prostredím,
prídavný charakter zdrojov európskeho nástroja pre demokraciu a ľudské
práva bez potreby súhlasu krajiny nesie riziko použitia aj na iné ako prioritné
činnosti z hľadiska rozsahu pôsobnosti nástroja. To viedlo k ustanoveniu kvalitatívnych podpôr.
Po
tretie, vracia sa potreba zvýšiť pružnosť nástroja. To platí najmä pre obmedzenú časť
nástroja určenú na riešenie najzložitejších situácií z hľadiska
porušení ľudských práv a naliehavosti prípadov, pre ktoré sa systém
otvorených verejných výziev nezdá primeraný.
1.5.4.     Zlučiteľnosť a možná synergia s inými
finančnými nástrojmi
Presadzovanie
a podpora demokracie a ľudských práv sa ako dôsledok tohto
výslovného mandátu uvedeného v zmluve majú integrovať
a začleniť do hlavných prúdov všetkých politík EÚ.
Európsky
nástroj pre demokraciu a ľudské práva je súčasťou štruktúry
rôznych finančných nástrojov pre oblasť vonkajšej činnosti,
navrhnutých spoločne Európskou komisiou a vysokým predstaviteľom
pre spoločnú zahraničnú a bezpečnostnú politiku.
Dopĺňa dlhodobé nástroje tým, že sa sústredí na činnosti
organizácií občianskej spoločnosti v oblasti demokracie
a ľudských práv, rieši najzložitejšie situácie, financuje volebné
pozorovateľské misie EÚ a podporuje miestne, regionálne
a celosvetové kampane zamerané na problémy základných ľudských práv.
Je dôležitou súčasťou širšieho súboru nástrojov pre oblasť
vonkajšej činnosti na presadzovanie a ochranu dodržiavania
ľudských práv. Spolu s humanitárnou pomocou, operáciami
spoločnej zahraničnej a bezpečnostnej politiky
a nástrojom stability dopĺňa aj súbor nástrojov pre oblasť
krízového riadenia a prevencie poskytovaním rýchlej podpory
v naliehavých prípadoch porušení ľudských práv. Funguje aj ako
článok spojenia s činnosťami núdzovej pomoci, rehabilitácie
a rozvoja tým, že ponúka možnosť poskytnúť fyzickú
a psychickú rehabilitáciu a znovuzačlenenie obetiam porušenia
práv alebo pomoc obhajcom ľudských práv v prípade naliehavej potreby
ochrany.
V praxi
je dôležité pragmatickým spôsobom zabezpečiť koordináciu
s ostatnými súčinnými nástrojmi a správnu deľbu práce medzi
európskym nástrojom pre demokraciu a ľudské práva a ostatnými
súčinnými nástrojmi, a to najmä vo fáze posúdenia potrieb prípadov.
Európsky nástroj pre demokraciu a ľudské práva dopĺňa operácie
generálneho riaditeľstva pre humanitárnu pomoc a civilnú ochranu (GR
ECHO), keďže utečenci a príjemcovia humanitárnej pomoci sú
často obeťami porušenia ľudských práv, ktoré je potrebné
dokumentovať, registrovať a riešiť. Výrazné spolupôsobenie
a vzájomné posilňovanie existuje s nástrojom stability (napr.
v prípade núdzových udalostí), programom pre mimovládnych účastníkov
pomoci (napr. podpora pre organizácie občianskej spoločnosti),
programom Investovanie do ľudí (napr. skupiny na základe pohlavia
a skupiny zbavené občianskych práv) a v budúcnosti
s novým nástrojom susedskej občianskej spoločnosti.
1.6.        Trvanie akcie a jej
finančného vplyvu 
x Návrh/iniciatíva s obmedzeným trvaním 
–     
x Návrh/iniciatíva je v platnosti od 1. 1. 2014
–     
     Finančný vplyv trvá od 1. 1. 2014 do 31.
12. 2020
¨ Návrh/iniciatíva s neobmedzeným trvaním
–     
Počiatočná fáza vykonávania bude
trvať od RRRR do RRRR,
–     
potom bude vykonávanie postupovať v plnom rozsahu.
1.7.        Plánovaný spôsob hospodárenia[13] 
x Priame centralizované hospodárenie na úrovni
Komisie 
x Nepriame centralizované hospodárenie s
delegovaním úloh súvisiacich s plnením rozpočtu na:
–     
x výkonné agentúry 
–     
x subjekty zriadené Spoločenstvom[14] 
–     
x národné verejnoprávne subjekty/subjekty poverené vykonávaním verejnej
služby 
–     
x osoby poverené realizáciou osobitných akcií podľa hlavy V
Zmluvy o Európskej únii a určené v príslušnom základnom
akte v zmysle článku 49 nariadenia o rozpočtových
pravidlách 
x Zdieľané hospodárenie
s členskými štátmi 
x Decentralizované hospodárenie
s tretími krajinami 
x Spoločné hospodárenie
s medzinárodnými organizáciami (uveďte)
V prípade viacerých
spôsobov hospodárenia uveďte v oddiele „Poznámky“ presnejšie vysvetlenie.
Poznámky:
Osobitná
povaha nástroja na riešenie citlivých a zložitých prípadov týkajúcich sa
ľudských práv a demokracie, najmä v najzložitejších krajinách
a situáciách, ako aj naliehavé potreby ochrany vyžadujú, aby sa využívalo
maximálne spektrum spôsobov hospodárenia.
2.           OPATRENIA V OBLASTI RIADENIA 
2.1.        Opatrenia týkajúce sa
kontroly a predkladania správ 
Uveďte
časový interval a podmienky, ktoré sa vzťahujú na tieto opatrenia.
Systémy
monitorovania a hodnotenia Európskej komisie sú stále viac zamerané na výsledky.
Predpokladajú využívanie odborných poznatkov interných pracovníkov, ako aj
externé odborné poznatky.
Vedúci
projektov v delegáciách a v sídle trvale monitorujú vykonávanie
projektov a programov rôznymi spôsobmi vrátane, ak je to možné, návštev
v teréne. Monitorovanie poskytuje cenné informácie o pokroku; pomáha
vedúcim projektov určiť skutočné a potenciálne problémové
miesta a prijať nápravné opatrenia.
S vonkajšími
nezávislými expertmi sa uzatvárajú zmluvy na posúdenie výkonnosti vonkajšej
činnosti EÚ troma rôznymi systémami. Tieto posudky prispievajú
k osobnej zodpovednosti a zlepšovaniu trvajúcich zásahov; vyvodzujú
sa z nich aj poznatky z minulých skúseností na účel formovania
budúcich politík a akcií. Všetky nástroje využívajú medzinárodne uznávané
hodnotiace kritériá OECD DAC vrátane (potenciálneho) vplyvu.
Po prvé, na
úrovni projektov, ústredne riadený systém monitorovania výsledkov poskytuje
stručný sústredený prehľad kvality vzorky zásahov. S použitím
vysoko štruktúrovanej štandardizovanej metodiky nezávislí odborníci na
monitorovanie výsledkov priraďujú stupne kvality, ktoré poukazujú na
prednosti a nedostatky projektu, a poskytujú odporúčania, ako
zlepšiť účinnosť.
Hodnotenia na
úrovni projektov, ktoré riadi delegácia EÚ zodpovedná za projekt, prinášajú
podrobnejšiu hĺbkovú analýzu a pomáhajú vedúcim projektov
zlepšiť trvajúce zásahy a pripraviť budúce. Na vykonanie analýzy
sa najímajú vonkajší nezávisí odborníci s tematickými a zemepisnými
odbornými znalosťami, ktorí získavajú odozvu a dôkazy od všetkých
zainteresovaných strán, v neposlednom rade od konečných príjemcov.
Komisia
vykonáva aj strategické hodnotenia svojich politík, od programovania
a stratégie po vykonávanie zásahov v konkrétnom sektore (ako
zdravotníctvo, vzdelávanie atď.), v danej krajine alebo regióne,
alebo za konkrétny nástroj. Tieto hodnotenia poskytujú dôležité vstupné údaje
pre tvorbu politík a návrh nástrojov a projektov. Všetky tieto
hodnotenia sa uverejňujú na webovej stránke Komisie a zhrnutie zistení
je zahrnuté vo výročnej správe určenej pre Radu a Európsky
parlament.
2.2.        Systémy riadenia a kontroly 
2.2.1.     Zistené riziká 
Prostredie
výkonu operácií, ktoré sa majú vykonávať v rámci tohto nástroja, je
charakterizované týmito rizikami pre dosiahnutie cieľov tohto nástroja:
–                        
náročné cieľové prostredia,
v ktorých nástroj funguje, najmä v najzložitejších
krajinách/situáciách, môžu vytvárať fyzické a politické prekážky
realizácie projektov;
–                        
rozptýlené a malé projekty na celom svete môžu
pri realizácii a monitorovaní vytvárať problémy nedostatku zdrojov;
–                        
veľká rozmanitosť príjemcov
s rôznymi štruktúrami riadenia a kontroly a často so slabou
spôsobilosťou môžu viesť k ťažkostiam a oneskoreniam
pri realizácii;
–                        
obmedzená kvalita a množstvo,
a často kontroverzná povaha údajov o vývoji demokracie
a ľudských práv v rôznych tretích krajinách môžu brániť
spôsobilosti Komisie podávať správy a niesť zodpovednosť za
výsledky;
–                        
nedostatok administratívnych prostriedkov môže
viesť k nedostatku zdrojov na zodpovedajúce riadenie nástroja.
2.2.2.     Plánované metódy kontroly 
Vnútorná
kontrola Komisie má poskytnúť primerané ubezpečenie v súvislosti
s dosiahnutím cieľov účinnosti a efektívnosti jej operácií,
spoľahlivosti jej finančného výkazníctva a súladu
s príslušným právnym, finančným a procedurálnym rámcom.
Komisia
uplatňuje široký proces strategickej politiky a plánovania, vnútorný
a externý audit a ostatné normy vnútornej kontroly Komisie. Komisia
bude naďalej používať svoj súčasný účtovný systém (ABAC),
ako aj osobitný nástroj pre vonkajšiu pomoc, ako je Spoločný
informačný systém RELEX (Common Relex Information System – CRIS). Bude
presadzovať najvyššie normy účtovníctva a finančného
výkazníctva s cieľom zabezpečiť pokračujúce bezvýhradné
stanovisko svojich externých audítorov (Dvora audítorov).
Komisia okrem
toho v záujme zabezpečenia maximálnej účinnosti
a efektívnosti používa upravený prístup, ktorý zahŕňa:
–                        
- decentralizované riadenie primeranej časti
jej pomoci delegáciou EÚ v teréne;
–                        
jasné línie finančnej zodpovednosti
prostredníctvom subdelegovania oprávňujúcich orgánov v sídle
a v delegáciách;
–                        
pravidelné vykazovanie údajov vrátane ročného
vyhlásenia o vierohodnosti vedúceho delegácie,
–                        
významný program odborného vzdelávania v sídle
aj v delegácii;
–                        
významnú podporu a usmernenie; 
–                        
pravidelné overovanie;
–                        
metodiku riadenia projektového cyklu
a kvalitnú podporu každej jeho zložky;
–                        
nástroje riadenia programov a projektov,
monitorovania a vykazovania údajov na účinné vykonávanie vrátane
pravidelného externého monitorovania projektu na mieste.
2.3.        Opatrenia na predchádzanie podvodom a nezrovnalostiam 
Vzhľadom
na vysoko rizikové prostredie, v ktorom úrad EuropeAid/FPI pôsobí, jeho
systémy musia predvídať značný výskyt potenciálnych chýb súladu
s predpismi (nezrovnalostí) pri transakciách a mať zabudovanú
vysokú úroveň kontrol zameraných na prevenciu, odhaľovanie
a nápravu v čo najskoršej etape procesu platby. To v praxi
znamená, že kontroly súladu s predpismi úradu EuropeAid/FPI sa budú
najviac opierať o dostatočné kontroly ex ante na viacročnom
základe vykonané externými audítormi, ako aj pracovníkmi Komisie v teréne
pred konečnými platbami projektu (pričom sa vykonávajú aj niektoré
audity a kontroly ex post), ktoré vysoko presahujú rámec finančných
záruk požadovaných nariadením o rozpočtových pravidlách. Rámec úradu
EuropeAid/FPI pre súlad s predpismi tvoria okrem iného tieto dôležité
zložky:
Preventívne opatrenia
–                        
Povinná základná odborná príprava
zahŕňajúca problematiku podvodov pre pracovníkov a audítorov
činných v oblasti riadenia pomoci.
–                        
Poskytovanie usmernení (a to aj cez internet)
vrátane Praktickej príručky pre zmluvy, EuropeAid Companion a súboru
nástrojov finančného riadenia (pre realizujúcich partnerov).
–                        
Posúdenie ex ante s cieľom
zabezpečiť, aby sa zaviedli primerané opatrenia proti podvodom na
zabránenie a odhalenie podvodu pri spravovaní finančných prostriedkov
EÚ v orgánoch spravujúcich príslušné finančné prostriedky
v rámci spoločného a decentralizovaného riadenia.
–                        
Podrobné skúmanie ex ante mechanizmov boja proti
podvodom dostupných v partnerskej krajine ako súčasť posúdenia
kritéria oprávnenosti hospodárenia s verejnými financiami pre prijímanie
rozpočtovej podpory (t. j. aktívneho záväzku boja proti podvodom
a korupcii, primeraných kontrolných orgánov, dostatočnej súdnej
spôsobilosti a efektívnych mechanizmov reakcie a sankcie).
–                        
Komisia podpísala Iniciatívu za
transparentnosť poskytovania medzinárodnej pomoci (IATI) v Akkre v
roku 2008, v ktorej sa dohodla na štandarde pre transparentnosť
pomoci, ktorý zabezpečuje včasnejšie, podrobnejšie
a pravidelnejšie údaje o tokoch pomoci a dokumentoch. 
–                        
Komisia vykonáva od 14. októbra 2011 prvú fázu
štandardu IATI pre transparentnosť uverejňovania informácií
o pomoci pred nasledujúcim fórom na vysokej úrovni pre účinnosť
pomoci v Busane v novembri 2011. Komisia bude okrem toho
v spolupráci s členskými štátmi EÚ pracovať na
spoločnej webovej IT aplikácii s názvom TR-AID, ktorá transformuje
údaje o pomoci EÚ poskytnutej prostredníctvom IATI a iných zdrojov na
jednoducho použiteľné informácie o pomoci.
Vyšetrovacie a nápravné opatrenia
–                        
Externé audity a overenia (povinné aj založené
na hodnotení rizika) vrátane auditu Dvora audítorov.
–                        
Retrospektívne kontroly (založené na hodnotení
rizika) a spätné získavanie prostriedkov.
–                        
Pozastavenie poskytovania finančných
prostriedkov EÚ v prípade závažného podvodu vrátane veľkej korupcie,
až kým orgány neprijmú primerané opatrenie s cieľom nápravy
a zabránenia takémuto podvodu v budúcnosti.
Úrad EuropeAid/FPI bude ďalej rozvíjať svoju stratégiu boja
proti podvodom v súlade s novou stratégiou Komisie pre boj proti
podvodom (CAFS) prijatou 24. júna 2011 s cieľom
zabezpečiť okrem iného, aby:
–                        
vnútorné kontroly úradu EuropeAid/FPI zamerané na
boj proti podvodom boli úplne zosúladené s CAFS; 
–                        
prístup úradu EuropeAid/FPI k riadeniu rizika
podvodu bol zameraný na zistenie oblastí rizika podvodu a na primerané
reakcie;
–                        
systémy používané na vynakladanie finančných
prostriedkov EÚ v tretích krajinách umožňovali vyhľadať
príslušné údaje s cieľom dodávať tieto údaje pre riadenie rizika
podvodu (napr. dvojité financovanie);
–                        
v prípade potreby sa mohli zriadiť skupiny
v sieti a primerané IT nástroje zamerané osobitne na analýzu prípadov
podvodu súvisiacich so sektorom vonkajšej pomoci.
–                        
Odhad nákladov a prínosu kontrol
Náklady na
vnútornú kontrolu / riadenie dosahujú v rozpočtovom
plánovaní na obdobie rokov 2014 – 2020 za portfólio úradu EuropeAid
ako celok odhadovaný ročný priemer 658 mil. EUR vo viazaných
rozpočtových prostriedkoch. Tento číselný údaj zahŕňa
riadenie ERF, ktorý pôsobí integrovane v rámci riadiacej štruktúry
EuropeAid. Tieto iné ako prevádzkové náklady predstavujú približne 6,4 %
odhadovaného ročného priemeru vo výške 10,2 mld. EUR plánovaných na
celkové (prevádzkové + správne) viazané rozpočtové prostriedky úradu EuropeAid
na jeho portfólio výdavkov financované zo všeobecného rozpočtu EÚ
a Európskeho rozvojového fondu na obdobie rokov 2014 – 2020. 
Tieto náklady
na riadenie zohľadňujú všetkých pracovníkov úradu EuropeAid
v sídle a v delegáciách, infraštruktúru, cestovné, odbornú
prípravu, monitorovanie, hodnotenie a audit zmlúv (vrátane tých, ktoré zriadili
príjemcovia).
Úrad EuropeAid
plánuje časom znížiť pomer riadiacich
činností a prevádzkových činností v rámci zlepšených
a zjednodušených mechanizmov nových nástrojov v nadväznosti na zmeny,
ktoré by mali prísť v revidovanom nariadení o rozpočtových
pravidlách. Hlavné prínosy týchto nákladov na riadenie sa prejavujú
z hľadiska splnenia politických cieľov, efektívneho a účinného
využívania zdrojov a uplatňovania spoľahlivých nákladovo
efektívnych preventívnych opatrení a iných kontrol na zabezpečenie
zákonného a riadneho využívania finančných prostriedkov.
Hoci sa budú
naďalej presadzovať zlepšenia povahy a zamerania riadiacich
činností a kontrol súladu s predpismi vo vzťahu
k portfóliu, tieto náklady sú celosvetovo potrebné na účinné
a efektívne dosiahnutie cieľov nástrojov pri minimálnom riziku
nedodržania podmienok (pod 2 % zostatkovej chyby). Sú výrazne nižšie ako
riziko spojené so zrušením alebo obmedzením vnútorných kontrol v tejto
vysoko rizikovej oblasti.
3.           ODHADOVANÝ
FINANČNÝ VPLYV NÁVRHU/INICIATÍVY 
3.1.        Príslušné okruhy viacročného finančného rámca
a rozpočtové riadky výdavkov 
·      Existujúce rozpočtové riadky výdavkov 
V poradí, v akom za sebou nasledujú
okruhy viacročného finančného rámca a rozpočtové riadky.
 Okruh viacročného finančného rámca || Rozpočtový riadok || Druh výdavkov || Príspevky 
 Číslo: || DRP/NRP ([15])   ||  krajín EZVO[16]   ||  kandidátskych krajín[17]   ||  tretích krajín || v zmysle článku 18 ods. 1 písm. aa) nariadenia o rozpočtových pravidlách 
 IV || 19 04: Európsky nástroj pre demokraciu a ľudské práva 19 04 01 Európsky nástroj pre demokraciu a ľudské práva 19 04 03 Volebná pozorovateľská činnosť 19 04 05 Ukončenie predchádzajúcej spolupráce 19 04 06 Pilotný projekt – Fórum občianskej spoločnosti EÚ – Rusko 19 04 07 Pilotný projekt – Podpora pre obete mučenia || Neuv. || NIE || NIE || NIE || NIE 
·      Požadované nové rozpočtové riadky 
V poradí,
v akom za sebou nasledujú okruhy viacročného finančného rámca
a rozpočtové riadk.
 Okruh viacročného finančného rámca || Rozpočtový riadok || Druh výdavkov || Príspevky 
 Číslo 19 04 || DRP/NRP || krajín EZVO || kandidátskych krajín || tretích krajín || v zmysle článku 18 ods. 1 písm. aa) nariadenia o rozpočtových pravidlách 
 IV || 19 04: Európsky nástroj pre demokraciu a ľudské práva 19 04 01 Európsky nástroj pre demokraciu a ľudské práva (bez volebných pozorovateľských misií EÚ) 19 04 02 Volebné pozorovateľské misie EÚ 19 04 03 Ukončenie predchádzajúcej spolupráce || Neuv. || NIE || NIE || NIE || NIE 
3.2.        Odhadovaný vplyv na výdavky 
3.2.1.     Zhrnutie odhadovaného vplyvu na výdavky
v mil. EUR (zaokrúhlené na 3 desatinné miesta)
 Okruh viacročného finančného rámca: || 4 || „Globálna Európa“ 
 GR: DEVCO / FPI ||   ||   || 2014 || 2015 || 2016 || 2017 || 2018 || 2019 || 2020 || SPOLU 
  Operačné rozpočtové prostriedky ||   ||   ||   ||   ||   ||   ||   ||   
 19 04 || Záväzky || (1) || 198,63 || 202,84 || 207,04 || 211,34 || 213,93 || 220,24 || 224,84 || 1.478,87 
 Platby || (2) || 178,43 || 182,24 || 186,04 || 189,94 || 192,03 || 197,94 || 202,14 || 1.328,77 
 Administratívne rozpočtové prostriedky financované z balíka prostriedkov určených na realizáciu špecifických programov[18] Číslo rozpočtového riadka 19.0104 03 ||   ||   ||   ||   ||   ||   ||   ||   ||   ||   
   || (3) || 13,57 || 13,66 || 13,76 || 13,86 || 15,77 || 14,06 || 14,16 || 98,83 
 Rozpočtové prostriedky pre GR DEVCO/FPI SPOLU || Záväzky || =1+1a +3 || 212,20 || 216,50 || 220,80 || 225,20 || 229,70 || 234,30 || 239,00 || 1.577,70 
   || Platby || =2 +3 || 192,00 || 195,90 || 199,80 || 203,80 || 207,80 || 212,00 || 216,30 || 1.427,60 
  Operačné rozpočtové prostriedky SPOLU || Záväzky || (4) || 198,63 || 202,84 || 207,04 || 211,34 || 213,93 || 220,24 || 224,84 || 1.478,87 
 Platby || (5) || 178,43 || 182,24 || 186,04 || 189,94 || 192,03 || 197,94 || 202,14 || 1.328,77 
  Administratívne rozpočtové prostriedky financované z balíka prostriedkov určených na realizáciu špecifických programov SPOLU || (6) || 13,57 || 13,66 || 13,76 || 13,86 || 15,77 || 14,06 || 14,16 || 98,83 
 Rozpočtové prostriedky v rámci okruhu 4 viacročného finančného rámca SPOLU || Záväzky || =4+ 6 || 212,20 || 216,50 || 220,80 || 225,20 || 229,70 || 234,30 || 239,00 || 1.577,70 
 Platby || =5+ 6 || 192,00 || 195,90 || 199,80 || 203,80 || 207,80 || 212,00 || 216,30 || 1.427,60 
v mil. EUR (zaokrúhlené na 3 desatinné miesta)
 Okruh viacročného finančného rámca: || 5 || „Administratívne výdavky“ 
v mil. EUR (zaokrúhlené na 3 desatinné miesta)
   ||   ||   || 2014 || 2015 || 2016 || 2017 || 2018 || 2019 || 2020 || SPOLU 
 GR: DEVCO / FPI || 
  Ľudské zdroje || 7,168 || 7,096 || 7,024 || 6,953 || 6,953 || 6,953 || 6,953 || 49,100 
  Ostatné administratívne výdavky || 0,595 || 0,547 || 0,541 || 0,540 || 0,541 || 0,541 || 0,541 || 3,846 
  GR DEVCO / FPI SPOLU || Rozpočtové prostriedky || 7,763 || 7,643 || 7,565 || 7,493 || 7,494 || 7,494 || 7,494 || 52,945 
 Rozpočtové prostriedky v rámci OKRUHU 5 viacročného finančného rámca SPOLU || (Záväzky spolu = platby spolu) || 7,763 || 7,643 || 7,565 || 7,493 || 7,494 || 7,494 || 7,494 || 52,945 
v mil. EUR (zaokrúhlené na 3 desatinné miesta)
   ||   ||   || Rok N 2014 || Rok N+1 2015 || Rok N+2 2016 || Rok N+3 2017 || Rok N+4 2018 || Rok N+5 2019 || Rok N+6 2020 || SPOLU 
 Rozpočtové prostriedky v rámci okruhov 1 až 5 viacročného finančného rámca SPOLU || Záväzky || 219,963 || 224,143 || 228,365 || 232,693 || 237,194 || 241,794 || 246,494 || 1.630,645 
 Platby || 199,763 || 203,543 || 207,365 || 211,293 || 215,294 || 219,494 || 223,794 || 1.480,545 
3.2.2.     Odhadovaný vplyv na operačné rozpočtové prostriedky
–     
¨  Návrh/iniciatíva si
nevyžaduje použitie operačných rozpočtových prostriedkov. 
–     
x Návrh/iniciatíva si vyžaduje
použitie operačných rozpočtových prostriedkov, ako je uvedené v
nasledujúcej tabuľke:
viazané rozpočtové prostriedky v mil. EUR
(zaokrúhlené na 3 desatinné miesta)
 Uveďte ciele a výstupy   ò ||   ||   || 2014 || 2015 || 2016 || 2017 || 2018 || 2019 || 2020 || SPOLU 
 VÝSTUPY 
 Druh[19]   || Priemerné náklady || Počet výstupov || Náklady || Počet výstupov || Náklady || Počet výstupov || Náklady || Počet výstupov || Náklady || Počet výstupov || Náklady || Počet výstupov || Náklady || Počet výstupov || Náklady || Počet výstupov spolu || Náklady spolu 
 KONKRÉTNY CIEĽ č. 1[20] Tematické kampane (t. j. mučenie, trest smrti atď.) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Konkrétny cieľ č. 1 medzisúčet || 78-88 || 43-53 || 78-88 || 43-53 || 78-88 || 43-53 || 78-88 || 43-53 || 78-88 || 43-53 || 78-88 || 43-53 || 78-88 || 43-53 || 546-616 || 20-25 % 
 KONKRÉTNY CIEĽ č. 2 Rozvoj prosperujúcich občianskych spoločností ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Konkrétny cieľ č. 2 medzisúčet || 340-390 || 76 || 340-390 || 76 || 340-390 || 76 || 340-390 || 76 || 340-390 || 76 || 340-390 || 76 || 340-390 || 76 || 2380- 2730 || 35-40 % 
 KONKRÉTNY CIEĽ č. 3 Naliehavé prípady a najzložitejšie situácie z hľadiska ľudských práv ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Konkrétny cieľ č. 3 medzisúčet || 52-76 || 22,2-33,2 || 52-76 || 22,2-33,2 || 52-76 || 22,2-33,2 || 52-76 || 22,2-33,2 || 52-76 || 22,2-33,2 || 52-76 || 22,2-33,2 || 52-76 || 22,2-33,2 || 294-371 || 20-25 % 
 KONKRÉTNY CIEĽ č. 4 Podpora demokratických cyklov ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Konkrétny cieľ č. 4 medzisúčet || 47-86 || 46,4-76,6 || 47-86 || 46,4-76,6 || 47-86 || 46,4-76,6 || 47-86 || 46,4-76,6 || 47-86 || 46,4-76,6 || 47-86 || 46,4-76,6 || 47-86 || 46,4-76,6 || 329-602 || 25-30 % 
 z toho volebné pozorovateľské misie || 11-14 || 44-55 || 11-14 || 44-55 || 11-14 || 44-55 || 11-14 || 44-55 || 11-14 || 44-55 || 11-14 || 44-55 || 11-14 || 44-55 || 77-98 || 20-25 % 
 NÁKLADY SPOLU || 506-640 || 198,63 || 506-640 || 202,84 || 506-640 || 207,04 || 506-640 || 211,34 || 506-640 || 213,93 || 506-640 || 220,24 || 506-640 || 224,84 || 3542-4480 || 1.478,87 
3.2.3.     Odhadovaný vplyv na administratívne rozpočtové prostriedky
3.2.3.1.  Zhrnutie
–     
¨  Návrh/iniciatíva si
nevyžaduje použitie administratívnych rozpočtových prostriedkov.
–     
x Návrh/iniciatíva si vyžaduje
použitie administratívnych rozpočtových prostriedkov, ako je uvedené v
nasledujúcej tabuľke:
v mil. EUR (zaokrúhlené na 3 desatinné miesta)
   || Rok N[21] 2014   || Rok N+1 2015 || Rok N+2 2016 || Rok N+3 2107 || Rok N+4 2018 || Rok N+5 2019 || Rok N+6 2020 || SPOLU || 
 OKRUH 5 viacročného finančného rámca ||   ||   ||   ||   ||   ||   ||   ||   || 
 Ľudské zdroje || 7,17 || 7,10 || 7,02 || 6,95 || 6,95 || 6,95 || 6,95 || 49,10 || 
 Ostatné administratívne výdavky || 0,595 || 0,547 || 0,541 || 0,540 || 0,541 || 0,541 || 0,541 || 3,846 || 
 OKRUH 5 viacročného finančného rámca medzisúčet || 7,763 || 7,643 || 7,565 || 7,493 || 7,494 || 7,494 || 7,494 || 52,945 || 
 Mimo OKRUHU 5[22] viacročného finančného rámca   ||   ||   ||   ||   ||   ||   ||   ||   || 
 Ľudské zdroje || 8,81 || 8,81 || 8,81 || 8,81 || 8,81 || 8,81 || 8,81 || 61,67 || 
 Iné administratívne výdavky || 4,76 || 4,85 || 4,95 || 5,05 || 6,96 || 5,25 || 5,35 || 37,16 || 
 Mimo OKRUHU 5 viacročného finančného rámca medzisúčet || 13,57 || 13,66 || 13,76 || 13,86 || 15,77 || 14,06 || 14,16 || 98,83 || 
 SPOLU || 21,333 || 21,306 || 21,324 || 21,349 || 23,264 || 21,551 || 21,654 || 151,780 
3.2.3.2.  Odhadované potreby
ľudských zdrojov
–     
¨  Návrh/iniciatíva si nevyžaduje použitie ľudských zdrojov. 
–     
x Návrh/iniciatíva si vyžaduje použitie ľudských zdrojov, ako je
uvedené v nasledujúcej tabuľke:
odhady sa zaokrúhľujú na celé čísla
(alebo najviac na jedno desatinné miesto)
   || 2014 || 2015 || 2016 || 2017 || 2018 || 2019 || 2020 
  Plán pracovných miest (úradníci a dočasní zamestnanci) 
 XX 01 01 01 (sídlo a zastúpenia Komisie) || 35,1 || 34,8 || 34,4 || 34,1 || 34,1 || 34,1 || 34,1 
 XX 01 01 02 (delegácie) || 9,8 || 9,7 || 9,6 || 9,5 || 9,5 || 9,5 || 9,5 
 XX 01 05 01 (nepriamy výskum) ||   ||   ||   ||   ||   ||   ||   
 10 01 05 01 (priamy výskum) ||   ||   ||   ||   ||   ||   ||   
  Externí zamestnanci (ekvivalent plného pracovného času):[23]   
 XX 01 02 01 (ZZ, PADZ, VNE, z celkového finančného krytia) || 5,2 || 5,2 || 5,1 || 5,1 || 5,1 || 5,1 || 5,1 
 XX 01 02 02 (ZZ, PADZ, PED, MZ a VNE v delegáciách) ||   ||   ||   ||   ||   ||   ||   
 XX 01 04 yy[24]   || – sídlo[25]   || 34,7 || 34,1 || 33,4 || 32,7 || 32,1 || 31,5 || 30,9 
 – delegácia || 73,4 || 73,4 || 73,4 || 73,4 || 73,4 || 73,4 || 73,4 
 XX 01 05 02 (ZZ, PADZ, VNE – nepriamy výskum) ||   ||   ||   ||   ||   ||   ||   
 10 01 05 02 (ZZ, PADZ, VNE – priamy výskum) ||   ||   ||   ||   ||   ||   ||   
 Iné rozpočtové riadky (uveďte) ||   ||   ||   ||   ||   ||   ||   
 SPOLU || 158,3 || 157,1 || 155,9 || 154,8 || 154,1 || 153,5 || 152,9 
Za rok 2014 sú
ľudské zdroje okruhu 5 rozdelené medzi DEVCO a FPI takto:
– plán pracovných
miest: 5,5 ekvivalentu plného pracovného času pre FPI a
39,4 ekvivalentu plného pracovného času pre DEVCO (spolu = 44,9
ekvivalentu plného pracovného času)
– externí
zamestnanci: 3,2 ekvivalentu plného pracovného času pre FPI a 2
ekvivalenty plného pracovného času pre DEVCO (spolu: 5,2 ekvivalentu
plného pracovného času)
Pokiaľ ide
o ľudské zdroje okruhu 4 (rozpočtový riadok BA programu
európskeho nástroja pre demokraciu a ľudské práva), úradníci, ktorí budú
financovaní z rozpočtového riadku BA v roku 2014, predstavujú
102,1 ZZ za DEVCO (28,7 v sídle a 73,4 ZZ v delegáciách) a 6 ZZ za
FPI v sídle.
XX predstavuje príslušnú oblasť
politiky alebo rozpočtovú hlavu.
Potreby ľudských
zdrojov budú pokryté úradníkmi GR, ktorí už boli pridelení na riadenie akcie
a/alebo boli interne prerozdelení v rámci GR, a v prípade potreby budú doplnené
zdrojmi, ktoré sa môžu prideliť riadiacemu GR v rámci ročného postupu
prideľovania zdrojov a v závislosti od rozpočtových obmedzení.
Opis úloh, ktoré sa
majú vykonať:
 Úradníci a dočasní zamestnanci || Finančné a prevádzkové rozhodnutia a vykonávanie 
 Externí zamestnanci || Technická realizácia 
3.2.4.     Súlad s platným
viacročným finančným rámcom 
–     
x Návrh/iniciatíva je v súlade s platným viacročným finančným
rámcom.
–     
x Návrh/iniciatíva si vyžaduje zmenu v programovaní príslušného okruhu
vo viacročnom finančnom rámci.
Vysvetlite požadovanú zmenu v programovaní a
uveďte príslušné rozpočtové riadky a zodpovedajúce sumy.
–     
¨  Návrh/iniciatíva si vyžaduje, aby sa použil nástroj flexibility,
alebo aby sa uskutočnila revízia viacročného finančného rámca[26].
Vysvetlite potrebu a uveďte príslušné
okruhy, rozpočtové riadky a zodpovedajúce sumy.
3.2.5.     Účasť tretích strán
na financovaní 
–     
xNávrh/iniciatíva nebude zahŕňať spolufinancovanie
tretími stranami.
–     
¨Návrh/iniciatíva bude zahŕňať spolufinancovanie tretími
stranami, ako je uvedené v nasledujúcej tabuľke:
3.3.        Odhadovaný vplyv na príjmy 
–     
¨  Návrh/iniciatíva nemá finančný vplyv na príjmy.
–     
x Návrh/iniciatíva má finančný vplyv na príjmy:
–                   
x        vplyv na vlastné zdroje
–                   
¨         vplyv na rôzne príjmy
[1]               Nariadenie
Európskeho parlamentu a Rady (ES) č. 1889/2006
z 20. decembra 2006 o zavedení nástroja financovania na podporu
demokracie a ľudských práv vo svete, Ú. v. EÚ L 386/1, odôvodnenie
(8).
[2]               Závery
Rady o podpore demokracie v zahraničných vzťahoch EÚ – Na
ceste k vyššej súdržnosti a účinnosti, 16081/09.
[3]               Závery
Rady o podpore demokracie v zahraničných vzťahoch EÚ –
Správa o pokroku z roku 2010 a zoznam navrhovaných pilotných
krajín, 3058. zasadnutie Rady pre zahraničné záležitosti v Bruseli
13. decembra 2010.
[4]               Oznámenie
Komisie z 25. januára 2006.
[5]               Rozhodnutie
Rady 2010/427/EÚ z 26. júla 2010.
[6]               T. j.
mier a bezpečnosť, zmierňovanie chudoby, humanitárna pomoc,
investovanie do stability a rastu v prístupových a susedských
krajinách, riešenie globálnych výzev, podpora noriem a hodnôt EÚ
a medzinárodných noriem a hodnôt, a podpora rastu a konkurencieschopnosti
v zahraničí.
[7]               Ú. v. EÚ C , , s. .
[8]               Ú. v. EÚ C , , s. .
[9]               Ú. v. EÚ L 386, 29.12.2006, s. 1 – 11. 
[10]             Ú. v. EÚ
...
[11]             ABM:
riadenie podľa činností; ABB: zostavovanie rozpočtu podľa
činností.
[12]             Podľa
článku 49 ods. 6 písm. a) alebo b) nariadenia o
rozpočtových pravidlách.
[13]             Vysvetlenie
spôsobov hospodárenia a odkazy na nariadenie o rozpočtových pravidlách sú
k dispozícii na webovej stránke BudgWeb: http://www.cc.cec/budg/man/budgmanag/budgmanag_en.html
[14]             Podľa
článku 185 nariadenia o rozpočtových pravidlách.
[15]             DRP =
diferencované rozpočtové prostriedky/NRP = nediferencované rozpočtové
prostriedky.
[16]             EZVO:
Európske združenie voľného obchodu. 
[17]             Kandidátske
krajiny a tam, kde je to vhodné, potenciálne kandidátske krajiny zo
západného Balkánu.
[18]             Technická
a/alebo administratívna pomoc a výdavky určené na financovanie realizácie
programov a/alebo činností Európskej únie (pôvodné rozpočtové riadky
„BA“), nepriamy výskum, priamy výskum.
[19]             Výstupy
znamenajú dodané produkty a služby (napr.: počet financovaných výmen
študentov, vybudované cesty v km atď.).
[20]             Ako je
uvedené v oddiele 1.4.2. „Konkrétne ciele...“.
[21]             Rok N je
rok, v ktorom sa začalo vykonávanie návrhu/iniciatívy.
[22]             Technická
a/alebo administratívna pomoc a výdavky určené na financovanie realizácie
programov a/alebo činností Európskej únie (pôvodné rozpočtové riadky
„BA“), nepriamy výskum, priamy výskum.
[23]             ZZ =
zmluvný zamestnanec; PADZ= pracovníci agentúr dočasného zamestnávania; PED
= pomocný expert v delegácii; MZ = miestny zamestnanec; VNE = vyslaný národný
expert 
[24]             Pod
stropom pre externých zamestnancov z operačných rozpočtových
prostriedkov (pôvodné rozpočtové riadky „BA“).
[25]             Najmä pre
štrukturálne fondy, Európsky poľnohospodársky fond pre rozvoj vidieka (EPFRV)
a Európsky fond pre rybné hospodárstvo (EFRH).
[26]             Pozri body
19 a 24 medziinštitucionálnej dohody.